Агенцијата за заштита на правото на слободен пристап до информациите од јавен карактер согласно член 109 став 4 од Законот за општата управна постапка („Службен весник на Република Македонија“ бр. 124/15), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр. 60/20), постапувајќи по Жалбата изјавена од Училишен одбор на „ООУ Димитар Миладинов“ Скопје поднесена против „ООУ Димитар Миладинов“ - Скопје, по предметот Барање за пристап до информации од јавен карактер, на 03.07.2025 година го донесе следното

**Р Е Ш Е Н И Е**

1. Жалбата изјавена од Училишен одбор „ООУ Димитар Миладинов“ Центар поднесена против на „ООУ Димитар Миладинов“ - Скопје, бр.03-332/2 од 12.06.2025 година, заведена во Агенцијата под бр.08-291 на 19.06.2025 година, по предметот Барање за пристап до информации од јавен карактер**, СЕ ОДБИВА како неоснована**.

**О Б Р А З Л О Ж Е Н И Е**

Училишен одбор на „ООУ Димитар Миладинов“ Центар, како што е наведено во Жалбата, на 02.06.2025 година поднело Барање за пристап до информации од јавен карактер на „ООУ Димитар Миладинов“ - Скопје, со кое побарало да му се достави „копии“ и електронски запис од следните информации:

„ 1. Копии од сите записници од одржаните седници на Наставничкиот совет на „ООУ Димитар Миладинов Центар, Скопје, во текот на учебната 2024/2025 година, почнувајќи од почетокот на учебната година заклучно со датумот на одоговор на барањето.

2. Сукцесивно доставување на копии од записниците од идните седници на Наставничкиот совет кои ќе се одржат до крајот на учебната 2024/2025 година, веднаш по нивното изготвување и усвојување.“

Постапувајќи по ова Барање, Имателот на информации на 19.06.2025 година до Барателот доставил Одговор на Жалба бр.03-359/1 од 20.06.2025 година со кое го одбива Барањето на Барателот. Во образложението на Одговорот е наведено: „......со оглед на фактот што на Наставничките совети се разговара за малолетни деца кои уживаат посебна заштита согласно законот, информации за нивен успех, поведение, приговори, расправи малолетни деца кои се особено сензитивни и со кои се постапува согласно Законот за заштита на личните податоци цениме дека не се работи за информација од јавен карактер. Законот, па истите претставуваат исклучок од слободниот пристап до информации.... Сите информации поврзани со лицето се заштитени согласно член 6, став 1, точка 2 од ЗСПИЈК. Имателот на информации по приемот на Барањето постапи по истото и го спроведе Тестот на штетност согласно Законот за слободен пристап до информации од јавен карактер, со кој направи проценка на интересите, околностите и последиците ... и утврди дека бараните информации, содржат лични податоци чие откривање би значело повреда на заштитата на личните податоци согласно член 6 став 1 точка 2 од Законот за слободен пристап. При спроведен тест на штетност се утврди дека бараните информации содржат податоци за конкретно лице и во конкретниот случај не смета дека јавниот интерес е поголем од заштитата на личните податоци чие откривање би значело повреда на заштитата на личните податоци, на поединецот, а барателот со ништо не го потврдува спротивното. Во конкретниот станува збор за личен, не станува збор за јавен интерес...“.

Незадоволен од наведениот Одговор, Барателот на информации во законски предвидениот рок, поднесе Жалба заведена во Агенцијата под бр. 08-291 на 19.06.2025 година. Во Жалбата е наведено: „... На ден 12.06.2025 година Имателот на информацијата, преку В.Д. Директорот Марија Варсамис Симоновска, достави Известување бр.03-332/2, со кое практично го одбива нашето барање. Во известувањето се наведува дека „со оглед на фактот што на Наставничките совети се разговара за малолетни деца кои уживаат посебна заштита согласно закон, податоци за млолетни деца, согласно Законот за заштита на личните податоци цениме дека не се работи за информација од јавен карактер...“. Сметаме дека ваквото постапување на Имателот на информација е неосновано...“.

Барателот на информации на 20.06.2025 година до Агенцијата достави Дополнување на жалбата во кое наведува: „...Дополнувањето се однесува на процедурални пропусти направени од страна на Имателот на информацијата...“.

Агенцијата со електронски допис бр.08-291 од 20.06.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 23.06.2025 година до Агенцијата по електронски пат достави Допис бр.03-359/1 од 20.06.2025 година заведен во Агенцијата под бр.08-291 во кое е наведено: : „...Ние како училиште цениме дека не станува збор за барање за слободен пристап до информации од јавен карактер и покрај тоа што така е насловено во насловот од причина што Училишниот одбор е составен дел од нашето училиште и сите информации кои им се потребни за нивната работа им се навремено и редовно споделени...“

При спроведен тест на штетност се утврди дека бараните информации содржат податоци за конкретно лице и во конкретниот случај не сметаше и сеуште не смета дека јавниот интерес е поголем од заштитата на личните податоци....Во конкретниот случај станува збор за личен, а не за јавен интерес.... “.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована,** поради следното:

Во врска со поднесеното Барање за пристап до информации од јавен карактер од страна на Училишен одбор на „ООУ Димитар Миладинов“ Центар поднесено до истото училиште „ООУ Димитар Миладинов“ Центар како Имател на информации, Агенцијата му укажува на Барателот на информации дека бараните информации може и треба да ги добие согласно материјалните закони и согласно своите надлежностите, поради тоа што училишниот одбор е составен дел на училиштето.

Согласно член 106 од Законот за основното образование орган на управување на основното училиште е училишниот одбор, што значи дека составен дел од училиштето, односно орган на управување на училиштето и комуникацијата и размената на документација е регулирана со Законот за основното образование.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**